Diari Oficial de la Generalitat Valenciana


Sumari del DOGV 9568, del 04-04-2023 (2023/3185)

RESOLUCIÓ de 23 de març de 2023, de la directora general de Relacions amb les Corts, de la Presidència de la Generalitat, per la qual es publica el conveni de col·laboració entre l'Agència Valenciana de Seguretat i Resposta a les Emergències de la Generalitat i la Federació d'Espeleologia de la Comunitat Valenciana, per a la col·laboració del Grup d'Espeleosocors en accidents i situacions d'emergència que requerisquen el rescat de persones en incidents relacionats amb la pràctica esportiva de l'espeleologia i descens de barrancs.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9568

Data del DOGV
:   04-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3185


Data del document
:   23-03-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 23 de març de 2023, de la directora general de Relacions amb les Corts, de la Presidència de la Generalitat, per la qual es publica el conveni de col·laboració entre l'Agència Valenciana de Seguretat i Resposta a les Emergències de la Generalitat i la Federació d'Espeleologia de la Comunitat Valenciana, per a la col·laboració del Grup d'Espeleosocors en accidents i situacions d'emergència que requerisquen el rescat de persones en incidents relacionats amb la pràctica esportiva de l'espeleologia i descens de barrancs. [2023/3185]  
L'Agència Valenciana de Seguretat i Resposta a les Emergències de la Generalitat i la Federació d'Espeleologia de la Comunitat Valenciana han subscrit, prèvia tramitació reglamentària, els dies 13 i 8 de març de 2023, el conveni per a la col·laboració del Grup d'Espeleosocors en accidents i situacions d'emergència que requerisquen el rescat de persones en incidents relacionats amb la pràctica esportiva de l'espeleologia i descens de barrancs, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 22 de març de 2023 i número 268/2023, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 23 de març de 2023.- La directora general de Relacions amb les Corts: Ana Belén Domínguez Cana.  
  
  
Conveni de col·laboració entre l'Agència Valenciana de Seguretat i Resposta a les Emergències de la Generalitat i la Federació d'Espeleologia de la Comunitat Valenciana, per a la col·laboració del Grup d'Espeleosocors en accidents i situacions d'emergència que requerisquen el rescat de persones en incidents relacionats amb la pràctica esportiva de l'espeleologia i descens de barrancs  
  
València, data de la signatura  
  
Intervinents  
D'una banda, Gabriela Bravo Sanestanislao, consellera de Justícia, Interior i Administració Pública de la Generalitat Valenciana, nomenada pel Decret 6/2019, de 17 de juny, del president de la Generalitat, i presidenta de l'Agència Valenciana de Seguretat i Resposta a les Emergències (d'ara en avant, l'Agència o l'AVSRE), que actua en nom i representació d'aquesta, d'acord amb el que estableix l'article 11.1.b de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, modificada per la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, per la qual s'atribueix a la persona titular de la Presidència de l'AVSRE la signatura de convenis en matèries que siguen competència de l'Agència.  
  
D'una altra banda, el José Manuel Lanzuela Irigoyen, president de la Federació d'Espeleologia de la Comunitat Valenciana, entitat associativa privada, sense ànim de lucre i amb personalitat jurídica i patrimoni propi i independent del dels seus associats, que actua en nom i representació legal d'aquesta, d'acord amb el que estableix l'article 25.a dels seus estatuts.  
Intervenen les dues parts en la representació i amb les facultats que els respectius càrrecs els confereixen, i es reconeixen recíprocament capacitats i legitimació per a atorgar i signar aquest conveni de col·laboració, i a aquest efecte,  
  
Exposen  
Primer. Que l'AVSRE té atribuïts el compliment de les missions i l'exercici de les competències que corresponen a l'Administració autonòmica, en virtut del que disposa la Llei 17/2015, de 9 de juliol, del Sistema Nacional de Protecció Civil i normativa complementària, així com el que disposa la Llei 13/2010, de 23 de novembre, de protecció civil i gestió d'emergències de la Generalitat i la Llei 4/2017, de 3 de febrer, de la Generalitat, per la qual es crea l'AVSRE i el Decret 122/2017, de 15 de setembre, del Consell, pel qual s'aprova el Reglament orgànic i funcional de l'AVSRE.  
Segon. Que els serveis de bombers dels consorcis provincials i dels cossos municipals tenen atribuïdes les competències establides en l'article 4.2.c de la Llei 7/2011, d'1 d'abril, de la Generalitat, dels serveis de prevenció, extinció d'incendis i salvament de la Comunitat Valenciana, en matèria de salvament aquàtic i subaquàtic i en el rescat i salvament de muntanya i cavitats subterrànies.  
  
Tercer. Que la Federació d'Espeleologia de la Comunitat Valenciana disposa d'un Grup d'Espeleosocors la finalitat principal del qual és col·laborar amb els serveis de rescat de persones atrapades o accidentades en incidents produïts en activitats d'espeleologia i barranquisme dins de l'àmbit de la Comunitat Valenciana i que disposen dels mitjans necessaris per a això.  
Per a això, el Grup d'Espeleosocors disposa d'un organigrama, realitza pràctiques periòdiques i disposa del material tècnic i humà per a col·laborar, participar o realitzar una intervenció en una situació d'incident o accident que es produïsca en una cavitat o barranc, de persones atrapades o accidentades en incidents produïts en activitats d'espeleologia o barranquisme dins de l'àmbit de la Comunitat Valenciana. Col·labora també en l'àmbit nacional i internacional amb altres grups d'espeleosocors.  
Quart. Que el Grup d'Espeleosocors està format per federats, especialistes en tècniques de rescat, situats a tot el territori de la nostra comunitat, la qual cosa potencialment li confereix una ràpida mobilització dels seus membres.  
Cinqué. Que la Federació d'Espeleologia de la Comunitat Valenciana té subscrita una pòlissa d'assegurança que cobreix els riscos derivats de la seua activitat en tasques de col·laboració en rescats en els termes expressats en l'article 7 del Decret 10/2018, pel qual s'aprova el Reglament dels serveis de voluntariat de protecció civil de la Comunitat Valenciana i es crea i regula el Registre dels Serveis de Voluntariat de Protecció Civil de la Comunitat Valenciana.  
Sisé. Que la Generalitat considera d'interés l'oferiment de col·laboració d'aquest grup en aquest tipus d'emergències a causa de l'especialització i complexitat que aquestes operacions requereixen i la necessitat d'un gran nombre de participants en aquestes, a més del grau de coneixement, ubicació i fins i tot topografia de la majoria de les cavitats existents a la Comunitat Valenciana.  
Tenint en compte el que s'ha exposat anteriorment, les parts acorden subscriure aquest conveni, de conformitat amb les següents  
  
Clàusules  
  
Primera. Finalitat del conveni  
Aquest conveni té com a finalitat establir protocols de col·laboració a desenvolupar conjuntament entre la Generalitat, a través del Centre de Coordinació d'Emergències de l'AVSRE, i els serveis de bombers dels consorcis provincials i dels cossos municipals, orientats a establir els criteris de participació del Grup d'Espeleosocors de la Federació d'Espeleologia de la Comunitat Valenciana i els seus recursos tècnics complementaris, en accidents i/o situacions d'emergència que tinguen lloc en ocasió de la pràctica de l'espeleologia i el descens de barrancs en qualsevol punt de la Comunitat Valenciana.  
  
La concreció de la participació esmentada, així com dels mecanismes per a l'activació dels recursos anteriorment esmentats, s'estableix en els annexos I i II adjunts a aquest conveni.  
  
Segona. Coordinació, formació i divulgació  
A fi d'aprofundir en la col·laboració dels organismes implicats, l'AVSRE i els serveis de bombers dels consorcis provincials i dels cossos municipals establiran reunions de coordinació anuals, i també jornades formatives i divulgatives i simulacres.  
  
L'AVSRE, a través de l'Institut Valencià de Seguretat Pública i Emergències, promourà la formació específica del personal implicat del Grup d'Espeleosocors, a través de l'organització de cursos i/o exercicis d'intercanvi d'experiències i bones pràctiques.  
Tercera. Intercanvi de dades  
El Grup d'Espeleosocors es compromet a mantindre actualitzada la informació necessària per a la notificació i mobilització dels recursos previstos en l'annex d'aquest conveni.  
Al seu torn, l'AVSRE, a través del sistema integrat de gestió d'emergències i comunicacions del «112 Comunitat Valenciana», es compromet a activar el Grup d'Espeleosocors d'aquelles situacions d'emergència la naturalesa de les quals coincidisca amb el contingut d'aquest conveni, sempre que hi haja una petició expressa de col·laboració per part dels serveis de bombers dels consorcis provincials i/o dels cossos municipals.  
  
Quarta. Comissió mixta  
Es constituirà una comissió de seguiment composta per:  
• Dos representants de l'AVSRE:  
- La persona titular de la Subdirecció d'Emergències.  
- La persona titular del Servei de Coordinació d'Emergències.  
• Dos representants que determine la Federació d'Espeleologia de la Comunitat Valenciana.  
La presidència i la secretaria de la comissió seran exercides de manera alternativa per l'AVSRE i la Federació, començant el primer any per la Generalitat.  
Aquesta comissió tindrà com a funcions:  
a) Supervisar l'execució del conveni, com també adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, incloent a aquest efecte la solució, en primera instància, de les controvèrsies d'interpretació i compliment que puguen plantejar-se respecte dels convenis subscrits.  
b) Informar les parts dels retards i incidències que es puguen presentar durant l'execució del conveni, així com, si escau, proposar les corresponents actualitzacions o modificacions en les anualitats derivades del retard.  
c) Emetre, si així es preveu, un informe o valoració final sobre el grau de compliment dels objectius consignats en el conveni subscrit.  
  
Aquesta comissió podrà reunir-se a sol·licitud de qualsevol de les parts i, com a mínim, una vegada a l'any.  
Les còpies de les actes de les reunions d'aquesta comissió, així com els convenis o informes que s'emeten en el desenvolupament i execució de les funcions assignades a la comissió, seran remeses a la Subdirecció General d'Emergències de l'AVSRE i a la Federació d'Espeleologia de la Comunitat Valenciana.  
  
Cinquena. Clàusula de no increment de despesa  
L'aplicació i execució d'aquest conveni, incloent a aquest efecte tots els actes jurídics que es poden dictar en la seua execució i desenvolupament, no suposarà obligacions econòmiques per a cap de les parts i, en tot cas, haurà de ser atesa amb els seus mitjans personals i materials.  
  
Sisena. Accés a concessió d'ajudes  
La signatura del conveni converteix a la FECV en entitat col·laboradora en matèria de protecció civil i, per tant, haurà d'estar inscrita en el corresponent registre d'associacions (article 38 del Decret 10/2018, pel qual s'aprova el Reglament dels serveis de voluntariat de protecció civil de la Comunitat Valenciana i es crea i regula el Registre dels Serveis de Voluntariat de Protecció Civil de la Comunitat Valenciana).  
Per a optar a ajudes, activitats formatives i de participació en emergències, la FECV haurà d'estar inscrita en el Registre dels Serveis de Voluntariat de la Comunitat Valenciana (article 46 del Decret 10/2018).  
  
Setena. Naturalesa del conveni  
Aquest conveni, que té naturalesa administrativa, es regularà pel que s'estableix en aquest i pel que es disposa en la Llei 40/2015, d'1 d'octubre, de règim jurídic del sector públic, i queda exclòs de l'àmbit d'aplicació de la Llei 9/2017, de 8 de novembre, de contractes del sector públic.  
  
Huitena. Protecció de dades  
Sense perjudici de les obligacions en matèria de publicitat activa i dret d'accés a la informació pública previstes en la Llei 19/2013, de 9 de desembre, de transparència, accés a la informació pública i bon govern, i en la Llei 2/2015, de 2 d'abril, les parts es comprometen a respectar la confidencialitat de la informació que se subministren en l'execució d'aquest conveni.  
Així mateix, les parts s'obliguen a complir les previsions del Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades i pel qual es deroga la Directiva 95/46/CE (d'ara en avant RGPD) i les específiques de la Llei orgànica 3/2018, de 5 de desembre, de protecció de dades personals i garantia dels drets digitals, quant a les dades personals que, a conseqüència de l'execució d'aquest conveni, siguen tractades per cadascuna d'aquestes o es comuniquen entre aquestes.  
Informació sobre el tractament de dades de caràcter personal dels responsables designats per a fer el seguiment del conveni i les persones signants d'aquest:  
• Nom del tractament: conveni de col·laboració.  
• Identitat del responsable del tractament: d'una banda, l'Agència Valenciana de Seguretat i Resposta a les Emergències; d'altra banda, la Federació d'Espeleologia de la Comunitat Valenciana.  
• Finalitat del tractament: gestió de convenis pels quals es gestionen ajudes, col·laboracions i acords de cooperació.  
• Destinataris: el conveni, amb indicació del nom i cognoms dels signants pot ser objecte de publicació en els respectius portals de transparència en virtut del que es disposa per la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
• Criteris de conservació: les dades personals es mantindran durant la vigència del conveni. No obstant això, seran objecte de conservació posterior en aplicació de la legislació espanyola sobre patrimoni històric i documental.  
• Categories de dades: nom i cognoms, DNI/CIF/document identificatiu, adreça (postal i electrònica), signatura o altres dades relacionades amb els documents presentats.  
• Exercici de drets: les persones interessades en aquest tractament tenen dret a sol·licitar l'accés a les seues dades personals, la rectificació o supressió d'aquestes, la limitació del seu tractament o a oposar-se, de manera presencial o telemàtica mitjançant escrit, amb identificació prèvia, dirigit a l'òrgan:  
- Agència Valenciana de Seguretat i Resposta a les Emergències (AVSRE). Secretaría Técnica. Direcció: c/ Democracia, 77, Ciutat Administrativa 9 d'octubre, torre 4, 46676 València. Adreça electrònica:  
secretariatecnica\_sgvix@bqv.ja  
- Federació d'Espeleologia de la Comunitat Valenciana. Adreça: c/ Grabador Enguídanos 7. 46055 València. Adreça electrònica:  
lgwjwubgcg@qklzzbxlv.kyq  
• Reclamacions: sense perjudici de qualsevol altre recurs administratiu o acció judicial, tota persona interessada tindrà dret a presentar una reclamació davant l'Agència Espanyola de Protecció de Dades si considera que el tractament de dades personals que la concerneixen infringeix la normativa en matèria de protecció de dades.  
• Delegats o delegades de protecció de dades: en tot cas, les persones sol·licitants podran contactar amb les persones delegades de Protecció de Dades de la Generalitat o de la Federació d'Espeleologia de la Comunitat Valenciana:  
- Generalitat. Delegat de protecció de dades de la Generalitat. Passeig de l'Albereda, 16. 46816 València. Adreça electrònica:  
cgu@gne.qq  
http://participacio.gva.es/es/registre-de-tractament-de-dades  
Federació d'Espeleologia de la Comunitat Valenciana.  
Delegat de protecció de dades de la FECV. Federació d'Espeleologia de la Comunitat Valenciana. C/ Grabador Enguidanos 7, B | 46703 València.  
wdzamydnbp@fymtxwxnm.zfb  
  
Novena. Vigència  
Aquest conveni tindrà, d'acord amb el que estableix la Llei 40/2015, d'1 d'octubre, de règim jurídic del sector públic, una vigència expressa de quatre anys a comptar des de la data de la signatura. El conveni podrà ser prorrogat per altres quatre anys addicionals, sempre que es manifeste la voluntat expressa per totes dues parts.  
  
Deu. Modificació i extinció  
La modificació del contingut del conveni requerirà acord unànime dels signants.  
Aquest conveni es podrà resoldre per les següents causes:  
• Per mutu acord de les parts.  
• Per expiració del seu període de vigència.  
• Per incompliment de les obligacions pactades.  
• En el cas d'impossibilitat sobrevinguda de complir-ne la finalitat i, en aquest cas, qualsevol de les parts haurà de manifestar a l'altra la seua voluntat de considerar-lo extingit, amb una antelació mínima d'un mes al venciment del seu termini de vigència o la seua pròrroga.  
• Per decisió unilateral d'una de les parts mitjançant comunicació expressa per escrit a l'altra part amb una antelació de quinze dies a la data en la qual haja de considerar-lo conclòs.  
• Per decisió judicial declaratòria de la nul·litat d'aquest conveni.  
• Per qualsevol altra causa diferent de les anteriors prevista en aquest conveni o en la normativa vigent.  
Les parts es comprometen a intentar resoldre de bona fe i de manera amistosa qualsevol desacord que puga sorgir en el desenvolupament d'aquest conveni.  
  
Onze. Jurisdicció  
Les qüestions litigioses que puguen sorgir en la interpretació o en el compliment d'aquest conveni seran competència de l'ordre jurisdiccional contenciós administratiu.  
  
Dotze. Publicitat  
Es donarà l'oportuna publicitat a aquest conveni segons el que es disposa en l'article 9.1, apartats c i e de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
Una vegada subscrit aquest conveni, en el termini de deu dies hàbils des de la inscripció en el Registre de Convenis de la Generalitat, serà publicat el text íntegre d'aquest en el portal de transparència de la Generalitat GVA Oberta i en el Diari Oficial de la Generalitat Valenciana mitjançant resolució de l'òrgan superior o directiu responsable del registre, i en la pàgina web de l'FECV, per aplicació del que es disposa en l'article 20 del Decret 176/2014 i en els articles 9.1.c i 10.1 i 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i en l'article 12.2 del Decret 105/2017, de 28 de juliol, del Consell, que desenvolupa l'esmentada llei.  
D'altra banda, la Federació d'Espeleologia de la Comunitat Valenciana publicarà aquest conveni en el portal de transparència del seu web en compliment de l'article 81 «Obligacions de transparència de les federacions esportives» del Decret 2/2018, de 12 de gener, del Consell, pel qual es regulen les entitats esportives de la Comunitat Valenciana.  
  
I com a prova de conformitat, les parts signen electrònicament aquest conveni en la data indicada en la signatura.  
  
13.03.2023. Per l'Agència Valenciana de Seguretat i Resposta a les Emergències: Gabriela Bravo Sanestanislao.  
  
08.03.2023. Per la Federació d'Espeleologia de la Comunitat Valenciana: José Manuel Lanzuela Irigoyen.  
  
  
  
ANNEX I  
Protocol d'actuació entre el centre de coordinació d'emergències de la Generalitat i el grup d'espeleosocors de la Federació d'Espeleologia de la Comunitat Valenciana  
  
1. Abast del protocol  
Aquest protocol s'aplica al personal del Centre de Coordinació d'Emergències de la Generalitat (CCE Generalitat) i al personal del Grup d'Espeleosocors de la Federació d'Espeleologia de la Comunitat Valenciana.  
  
2. Gestió de les sol·licituds de mobilització del grup d'espeleosocors  
a) Quan es reba en el CCE Generalitat -bé a través del servei «112 Comunitat Valenciana» (112 CV) o bé a través de la Sala d'Emergències del CCE Generalitat- una sol·licitud d'algun dels serveis de bombers, siga dels consorcis provincials o dels cossos municipals, per a la col·laboració del Grup d'Espeleosocors, amb motiu d'un accident o situació d'emergència, es traslladarà la petició al Grup d'Espeleosocors a través del sistema integrat de gestió de «112 CV» mitjançant comunicació telefònica i remissió de document per correu electrònic.  
  
En la petició es facilitarà tota la informació operativa disponible sobre la naturalesa, circumstàncies, data i hora de l'incident, la seua ubicació detallada, persones afectades, serveis operatius intervinents i altres dades operatives conegudes, mitjançant el formulari de petició de l'annex II.  
b) Quan la sol·licitud d'auxili arribe directament a la Federació d'Espeleologia, procedent d'algun dels clubs integrats en aquesta, es comprometrà a realitzar la telefonada al 112 CV perquè la incidència quede registrada en el sistema integrat de gestió d'emergències CoordCom G5.  
c) Totes les actuacions operatives es realitzaran des del sistema integrat de gestió d'emergències CoordCom G5, on es reflectirà la informació relativa a la mobilització de la unitat i l'evolució de l'incident.  
  
  
3. Dades de contacte  
CCE Generalitat  
• Sala d'Emergències  
• Telèfon 959 419 575  
• Fax: 935 229 989  
• E-mail: ujfpzdh904@lfn.on  
• Internament a través del sistema CoordCom G5  
• «112 Comunitat Valenciana»  
• Telèfon: 112  
• Internament a través del sistema CoordCom G5  
Federació d'Espeleologia de la Comunitat Valenciana  
• Telèfons i correus electrònics del personal:  
1. Gonzalo Navarrete Chaves: \*\*\* 840 \*\*\* - \*\*\*\*@gmail.com  
2. Joseba Lanzuela Irigoyen: \*\*\* 388 \*\*\* - \*\*\*\*@espeleocv.com  
3. Jorge Membrado Ferreres: \*\*\* 665 \*\*\* - \*\*\*\*@esportverd.com  
4. José Montserrat Centelles: \*\*\* 850 \*\*\* - \*\*\*\*@outlook.com  
5. Damián Marset Ferre: \*\*\* 462 \*\*\* - \*\*\*\*@gmail.com  
6. David Maragliano Bellvís: \*\*\* 365 \*\*\*- \*\*\*\*@gmail.com  
• E-mail de la Federació:  
1. opugqbpswx@qmyemkglt.wpz  
2. bsipijqtl@odhecgorc.kku  
3. xwp@poxoifkih.dvh  
  
La sol·licitud d'activació de Grup d'Espeleosocors s'enviarà, a més de correu electrònic, per missatge de text a la llista de persones responsables del Grup d'Espeleosocors.  
  
  
  
ANNEX II  
Documents de sol·licitud i resposta d'activació del grup d'espeleosocors de la Federació d'Espeleologia de la Comunitat Valenciana  
  
Sempre que es requerisca l'activació d'aquest grup, la Sala del Centre de Coordinació d'Emergències emplenarà el document de sol·licitud d'activació i el remetrà al correu electrònic de la Federació que es determine en l'annex I.  
Aquesta acció es complementarà amb la telefonada que la Sala realitzarà des del sistema integrat de gestió del «112 CV» per a confirmar la sol·licitud. En aquesta sol·licitud s'especificara la quantitat de mitjans humans necessaris d'espeleosocorristes i de quadre sanitari.  
La Federació contestarà mitjançant el document de resposta, amb indicació del nom de les persones que integraran el Grup i l'estimació del temps d'arribada, i el remetrà a l'adreça de correu electrònic pahstco010@pzt.zv.  
Els documents de sol·licitud i resposta d'aquest annex II serviran a la Federació com a certificat per a les persones mobilitzades a l'efecte dels possibles justificants que els sol·liciten en els seus centres de treball. Hi inclouen referència a la legislació que justifica i fonamenta la mobilització.  
Les bases legals són els articles de les lleis següents:  
Llei 13/2010, de 23 de novembre, de la Generalitat, de protecció civil i gestió d'emergències.  
  
Article 5. Deures dels ciutadans, entitats i institucions  
1. Els ciutadans estan obligats a col·laborar personalment i materialment en les tasques de protecció civil, així com a seguir les instruccions de l'autoritat competent en la situació d'emergència. Aquest deure es concreta en:  
c) En els supòsits de greu risc, catàstrofe o calamitat pública, complir les prestacions de caràcter personal que determine l'autoritat competent en matèria de protecció civil, les quals no donaran dret a indemnització.  
Llei 17/2015 del Sistema Nacional de Protecció Civil:  
Article 7 bis. Deure de col·laboració  
1. Els ciutadans i les persones jurídiques estan subjectes al deure de col·laborar, personalment o materialment, en la protecció civil, en cas de requeriment de l'autoritat competent d'acord amb el que s'estableix en l'article 30.4 de la Constitució i en els termes d'aquesta llei.  
2. En els casos d'emergència, qualsevol persona, a partir de la majoria d'edat, estarà obligada a la realització de les prestacions personals que exigisquen les autoritats competents en matèria de protecció civil, sense dret a indemnització per aquesta causa, i al compliment de les ordres i instruccions, generals o particulars, que aquelles establisquen.  
  
  
CENTRE DE COORDINACIÓ D'EMERGÈNCIES DE LA GENERALITAT  
  
DATA: HORA:  
  
Sol·licitud d'activació del Grup d'Espeleosocors (\*)  
  
PER A: Grup d'Espeleosocors de la Federació d'Espeleologia de la Comunitat  
DE: Centre de Coordinació d'Emergències  
  
El Centre de Coordinació d'Emergències de la Generalitat sol·licita, a petició del Consorci/bombers municipals/un altre organisme peticionari, l'activació de personal del Grup d'Espeleosocors de la Federació d'Espeleologia de la Comunitat Valenciana per a donar suport a les tasques de rescat en l'incident del qual s'aporten les dades següents:  
  
• Telèfon del responsable del rescat  
• Profunditat i tipus d'incident:  
• Nombre de persones afectades, edat i possibles lesions:  
• Ubicació (cavitat/barranc, municipi i província):  
• Coordenades:  
• Requisits de personal (espeleosocorristes, sanitaris):  
• Requisits de material específic:  
  
El personal sanitari, si és sol·licitat, sempre que siga possible estarà acompanyat de dos espeleosocorristes.  
Confirmeu a l'adreça de correu oxiicou477@nxp.qx les persones integrants i el temps estimat d'arribada.  
  
Tècnic/a de Sala  
  
(\*) La Llei 13/2010, de la Generalitat, de protecció civil i gestió d'emergències, en l'article 5, i la Llei 17/2015, del Sistema Nacional de Protecció Civil, en l'article 7 bis, estableixen el deure i l'obligació de col·laboració dels ciutadans i persones jurídiques en la realització de les prestacions de caràcter personal a requeriment de l'autoritat competent en els casos d'emergència, greu risc, catàstrofe o calamitat pública.  
  
Resposta a la sol·licitud d'activació del Grup d'Espeleosocors (\*)  
  
DATA: HORA:  
  
DE: Grup d'Espeleosocors de la Federació d'Espeleologia de la Comunitat  
PER A: Centre de Coordinació d'Emergències  
  
En resposta a la sol·licitud del Centre de Coordinació d'Emergències d'activació de personal del Grup d'Espeleosocors de la Federació d'Espeleologia de la Comunitat Valenciana per l'emergència ocorreguda a «s'ha d'incloure el tipus d'incident i la ubicació (cavitat/barranc, municipi i província)», us informem que procedim a mobilitzar les persones següents:  
• Nom  
• Nom  
• Nom  
Estimació del temps d'arribada:  
  
Responsable del Grup d'Espeleosocors.  
  
(\*) La Llei 13/2010, de la Generalitat, de protecció civil i gestió d'emergències, en l'article 5, i la Llei 17/2015, del Sistema Nacional de Protecció Civil, en l'article 7 bis, estableixen el deure i l'obligació de col·laboració dels ciutadans i persones jurídiques en la realització de les prestacions de caràcter personal a requeriment de l'autoritat competent en els casos d'emergència, greu risc, catàstrofe o calamitat pública.